A szerelmes (Hasztalan van olvasásom,)
Hasztalan van olvasásom,
     Nyugtot nem lelek;
Munkátlan toll áll előttem
     S puszta levelek.

Minden szónak kezdetében
     Szép neved ragyog;
Ott van minden kis vonásnál
     S rám felmosolyog.

Zaj, tolongás nem segíthet:
     Képed benne van;
A magány sem: képed ott is
     Üldöz úntalan.

Ah nem tudlak elkerűlni,
     Mert szivemben vagy;
S szép, mint hajnal szép világa,
     De - kegyetlen vagy.
Versek
Vörösmarty Mihály
Magyar irodalom 1772-től 1849-ig